સરકાર દ્વારા આગામી દિવસોમાં આયાતને અંકુશમાં લેવા વધુ પગલા લેવાશે એવા નિર્દેશો છતાં બજારના સેન્ટીમેન્ટ પર તેની કોઈ અસર જોવાઈ નહોતી. હાલમાં જ રૂપિયાને તૂટતો અટકાવવા લેવામાં આવેલા પગલાં બિનઅસરકારક રહ્યા હતા અને તે પછી રૂપિયામાં 112 પૈસાનો ઘટાડો થયો હતો. બજાર પર સ્થાનિક કારણો કરતાં વૈશ્વિક નબળા કારણોનો વધુ ભાર રહ્યો હોવાનું જોવા મળે છે. સેબીની બોર્ડ મીટીંગમાં લેવામાં આવેલા પગલાં લાંબે ગાળે મદદરૂપ થશે એવી ગણતરી પાછળ તે કારણ પણ ઝડપથી ડિસ્કાઉન્ટ થઈ ગયું હતું. બેન્ચમાર્કની સાથે બ્રોડબેઇઝ આંકમાં પણ ઘટાડો હતો. મિડ કેપ આંક 116 અને સ્મોલ કેપ આંક 161 પોઇન્ટ ઘટીને રહેતાં માર્કેટ બ્રેડથ નબળી રહીને વધનાર 990 શેરો સામે ઘટનાર 1685 શેરો રહ્યા હતા. સેક્ટોરલ આંકમાં એફએમસીજી 1.1 ટકા, હેલ્થકેર 0.6 ટકા, ટેલિકોમ 0.4 ટકા, ઓટો 0.4 ટકા, બેન્કેક્સ 0.5 ટકા, કન્ઝયુમર ડ્યુરેબલ 0.8 ટકા, પાવર 0.5 ટકા, રિયલ્ટી 1.1 ટકા ઘટ્યા હતા. મેટલ 1.2 ટકા અને ઓઇલ એન્ડ ગેસ આંક 0.9 ટકા વધીને બંધ રહ્યા હતા. સેન્સેક્સ શેરોમાં કોલ ઇન્ડિયા સૌથી વધુ 2.60 ટકા સુધર્યો હતો તો ઇન્ડ્સઇન્ડ બેન્ક 3 ટકા સાથે ઘટવામાં મોખરે હતો. મર્જરને પગલે બેન્ક શેરોમાં આવેલી ઊથલપાથલ મર્યાદીત શેરો પૂરતી સિમિત રહી હતી.